I november annoncerede Metroxpress, at avisen havde indgået en aftale med Henrik Qvortrup, som fremover ville være avisens nye politiske kommentator.

I dag er det så dk4, der har taget den politiske kommentator og tidligere chefredaktør for Se og Hør til nåde.

Dk4 har ansat Henrik Qvortrup som vært for en programserie med titlen ’Qvortrups Valg’. Serien bliver sendt hver søndag formiddag klokken 11 og vil ”frem til valget (…) tage pulsen på toppolitikerne i Danmark”, som der står i pressemeddelelsen.

Uanset hvad han er blevet sat i forbindelse med eller måtte have af vanskeligheder, mener vi ikke, at hans evne til at analysere politiske situationer er svækket på nogen måde. Han er ikke dømt, og indtil det modsatte er bevist, er folk uskyldige i det her land. Steen Andersen, kommunikationschef for dk4

Læs også : Qvortrup bliver politisk kommentator på Metroxpress

- Vi har bedt Henrik Qvortrup om at lave en politisk serie, fordi vi anser ham for at være en af – hvis ikke dén – skarpeste politiske analytiker og hjerne. Det bliver et hårdt og skarpt valg, og vi har brug for at få noget at vide, og for at kunne gennemskue, hvad fanden, det er der, der sker, når først politikerne og deres spindoktorer tager fat, siger dk4’s kommunikationschef Steen Andersen til DR Kultur.

dk4: Qvortrups evner er usvækkede

Henrik Qvortrup sagde i april sit job op som politisk kommentator på TV 2, da han som tidligere chefredaktør på Se og Hør blev trukket ind i - og senere sigtet i - sagen om ugebladets overvågning af kendte danskeres kreditkortoplysninger.

Men sagen gør ikke Henrik Qvortrup mindre egnet som tv-vært på et politisk program, mener Steen Andersen.

- Uanset hvad han er blevet sat i forbindelse med eller måtte have af vanskeligheder, mener vi ikke, at hans evne til at analysere politiske situationer er svækket på nogen måde. Han er ikke dømt, og indtil det modsatte er bevist, er folk uskyldige i det her land, siger han.

Men Henrik Qvortrup har indrømmet, at han har forhandlet med den såkaldte tys-tys-kilde. Siger I ikke god for sådan en opførsel, når I ansætter ham?

- Vi har spekuleret det igennem. Og vores analyse og overvejelser går i retning af at hans evne til at analysere og formidle det politiske spil er usvækkede. Han skal lave det, som han har lavet fem år på TV 2, og som der aldrig har været kritik af – nemlig politisk analyse og politisk journalistik, siger Steen Andersen.